અમદાવાદ: શહેરના ગોતા ઓવરબ્રિજ પાસે રહેતી મહિલાએ પોતાની પુત્રીને મારી નાખી હોવાનો સણસણતો આક્ષેપ ખુદ મહિલાના પતિ દ્વારા કરવામાં આવ્યો છે. આ મામલે સોલા પોલીસે આજથી આઠ દિવસ પહેલાં વાડજ સ્મશાનગૃહમાં દફન કરેલી બાળકીના મૃતદેહને બહાર કાઢીને તેને પી.એમ. માટે મોકલવાની તજવીજ હાથ ધરવામાં આવી છે. જો કે આ અંગે પતિ-પત્નીના ઘરેલુ ઝઘડાના કારણે આ ફરિયાદ કરાઈ હોવાનું પોલીસે જણાવ્યું હતું. આ ઉપરાંત બાળકીના પી.એમ. અને એફએસએલના રિપોર્ટના આધારે કાર્યવાહી કરાશે તેમ પોલીસે જણાવ્યું હતું.